b'\n_START_ARTICLE_\nObservatorul Sirian pentru Drepturile Omului\n_START_SECTION_\nOrganiza\xc8\x9bia\n_START_PARAGRAPH_\nOrganiza\xc8\x9bia este condus\xc4\x83 de Rami Abdulrahman (uneori ortografiat Rami Abdul Rahman), din casa sa situat\xc4\x83 \xc3\xaen Coventry. Abdulrahman este un musulman sunit sirian care de\xc8\x9bine un magazin de \xc3\xaembr\xc4\x83c\xc4\x83minte. N\xc4\x83scut Osama Suleiman, el a adoptat un pseudonim \xc3\xaen timpul anilor s\xc4\x83i de activism \xc3\xaen Siria \xc8\x99i, de atunci, l-a folosit mereu \xc3\xaen public. Dup\xc4\x83 ce a fost de trei ori \xc3\xaenchis \xc3\xaen Siria, Abdulrahman a fugit \xc3\xaen Regatul Unit \xc8\x99i s-a stabilit acolo de teama unei a patra condamn\xc4\x83ri \xc3\xaen \xc3\xaenchisorile siriene._NEWLINE_\xc3\x8entr-un interviu cu Reuters din decembrie 2011, Abdulrahman a spus c\xc4\x83 OSDO este o re\xc8\x9bea alc\xc4\x83tuit\xc4\x83 din peste 200 de persoane \xc8\x99i c\xc4\x83 \xc8\x99ase din sursele sale au fost ucise. \xc3\x8en 2012, S\xc3\xbcddeutsche Zeitung a descris organiza\xc8\x9bia drept o opera\xc8\x9biune a unui singur om, cu un singur angajat permanent, Rami Abdulrahman. \xc3\x8en aprilie 2013, New York Times l-a descris ca st\xc3\xa2nd toat\xc4\x83 ziua la telefon cu contactele sale din Siria, baz\xc3\xa2ndu-se pe patru persoane din \xc8\x9bar\xc4\x83 care colectau informa\xc8\x9bii de la peste 230 de activi\xc8\x99ti, de verificarea informa\xc8\x9biilor din mai multe surse ocup\xc3\xa2ndu-se el \xc3\xaensu\xc8\x99i.\n_START_SECTION_\nAcurate\xc8\x9be\n_START_PARAGRAPH_\nNa\xc8\x9biunile Unite, ziarele \xc8\x99i organiza\xc8\x9biile neguvernamentale declar\xc4\x83 c\xc4\x83 OSDO este o surs\xc4\x83 sigur\xc4\x83. \xe2\x80\x9e\xc3\x8en general, informa\xc8\x9biile despre civilii uci\xc8\x99i sunt foarte bune, cu siguran\xc8\x9b\xc4\x83 unele din cele mai bune, inclusiv detaliile despre \xc3\xaemprejur\xc4\x83rile \xc3\xaen care se presupune c\xc4\x83 au fost uci\xc8\x99i oamenii\xe2\x80\x9d, a declarat Neil Sammonds, un cercet\xc4\x83tor britanic al organiza\xc8\x9biei londoneze Amnesty International._NEWLINE_OSDO a fost \xc3\xaen general descris ca fiind pro-opozi\xc8\x9bie \xc8\x99i anti-Assad.'